JONAVOS RAJONO SAVIVALDYBĖS TARYBA

SPRENDIMAS

DĖL JONAVOS KRAŠTO MUZIEJAUS NUOSTATŲ PATVIRTINIMO

2014 m. sausio 30 d. Nr. 1 TS – 18

Jonava

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2000, Nr. 91-2832; 2008, Nr. 113-4290) 18 straipsnio 1 dalimi, Lietuvos Respublikos biudžetinių įstaigų įstatymo (Žin., 1995, Nr.104-2322; 2010, Nr.15-699) 4 straipsnio 3 dalies 1 punktu bei 6 straipsnio 5 dalimi, Lietuvos Respublikos muziejų įstatymo (Žin., 1995, Nr. 53-1292; 2003, Nr. 59-2638) 7 straipsnio 2 dalimi, Jonavos rajono savivaldybės taryba n u s p r e n d ž i a:

1. Patvirtinti Jonavos krašto muziejaus nuostatus (pridedama).

2. Pripažinti netekusiu galios Jonavos rajono savivaldybės tarybos 2003 m. lapkričio 20 d. sprendimo Nr. 1 TS - 258 ,,Dėl Jonavos krašto muziejaus filialų įsteigimo, jų nuostatų bei Jonavos krašto muziejaus statuto patvirtinimo‘‘ 2 punktą.

3. Įpareigoti Jonavos krašto muziejaus direktorių teisės aktų nustatyta tvarka įregistruoti nuostatus Juridinių asmenų registre.

Savivaldybės meras	Mindaugas Sinkevičius

PATVIRTINTA

Jonavos rajono savivaldybės tarybos

2014 m. sausio 30 d.

sprendimu Nr. 1TS - 18

JONAVOS KRAŠTO MUZIEJAUS NUOSTATAI

I. BENDROSIOS NUOSTATOS

1. Jonavos krašto muziejaus nuostatai (toliau - Nuostatai) reglamentuoja Jonavos krašto muziejaus (toliau - Muziejus) ir jo filialų teisinę formą, savininką, savininko teises ir pareigas įgyvendinančią instituciją ir jos kompetenciją, buveinę, veiklos laikotarpį, steigimą, veiklą, tikslus, funkcijas, muziejinių vertybių apskaitą ir apsaugą, finansavimą, valdymą ir apibrėžia Muziejaus turtą, lėšas bei kitus su Muziejaus veikla susijusius santykius.

2. Muziejaus oficialus pavadinimas - Jonavos krašto muziejus, pavadinimo santrumpa – JKM.

3. Teisinė forma – savivaldybės biudžetinė įstaiga.

4. Buveinės adresas – J.Basanavičiaus g. 3, LT- 55171, Jonava.

5. Muziejaus filialai:

5.1. Samulevičių sodyba – Praulių k., Šilų sen.;

5.2. Tautodailės amatų centras – Pergalės g. 17ª, Šveicarijos k., Dumsių sen.

6. Muziejaus savininkas – Jonavos rajono savivaldybė.

7. Savininko teises ir pareigas įgyvendinanti institucija – Jonavos rajono savivaldybės taryba.

8. Muziejus yra savivaldybės įstaiga, steigiama įstatymų nustatyta tvarka, veikianti pagal biudžetinių įstaigų įstatymą, turinti juridinio asmens teises ir filialus, turinčius savo nuostatus, kuriuos tvirtina Muziejaus direktorius.

9. Savo veikloje Muziejus vadovaujasi Lietuvos Respublikos Konstitucija, Lietuvos Respublikos biudžetinių įstaigų įstatymu, Lietuvos Respublikos muziejų įstatymu, kitais įstatymais ir poįstatyminiais teisės aktais, steigėjo sprendimais ir šiais nuostatais.

10. Muziejaus veiklos laikotarpis – neribotas.

11. Muziejus gali būti paramos gavėjas.

II. MUZIEJAUS VEIKLOS TIKSLAI IR FUNKCIJOS

12. Pagrindiniai Muziejaus veiklos tikslai:

12.1. kaupti, saugoti, tirti, konservuoti, restauruoti, eksponuoti bei populiarinti Jonavos krašto istoriją ir kultūrą atspindinčias dvasines bei materialines vertybes;

12.2. sieti Jonavos krašto istorijos ir kultūros vertybių apsaugą ir populiarinimą su gyventojų kultūros bei švietimo poreikiais ir kultūros paslaugų teikimu.

13. Įgyvendindamas tikslus, Muziejus vykdo šias funkcijas:

13.1. įsigyja, tiria ir sistemina muziejinę bei istorinę vertę turinčius eksponatus, formuoja muziejaus rinkinius;

13.2. užtikrina sukauptų muziejinių vertybių apskaitą, tinkamas saugojimo sąlygas ir apsaugą;

13.3. konservuoja ir restauruoja muziejines vertybes, laikantis įstatymų nustatytos tvarkos;

13.4. klasifikuoja muziejinių vertybių rinkinius;

13.5. sudaro sąlygas muziejuje saugomų muziejinių vertybių viešam naudojimui: rengia nuolatines, laikinas ir kilnojamas ekspozicijas, parodas, publikuoja tyrimų rezultatus, muziejinių vertybių katalogus, rengia muziejų populiarinančius leidinius, sistemina ir skaitmenina eksponatus;

13.6. dalyvauja bendrose regionų ir valstybinėse muziejinėse programose;

13.7. bendradarbiauja su švietimo įstaigomis ir rengia muziejines moksleivių lavinimo programas;

13.8. organizuoja su muziejaus veikla susijusius kultūros ir edukacinius renginius (minėjimus, koncertus, susitikimus, pristatymus ir šventes);

13.9. puoselėja etnokultūrą rajone;

13.10. palaiko ryšius su šalies bei kitų valstybių muziejais, archyvais, bibliotekomis, kolekcininkais, kultūros, švietimo įstaigomis, žiniasklaida;

13.11. teikia metų veiklos planus ir ataskaitas Savivaldybės tarybai ir Kultūros ministerijai;

13.12. nustatyta tvarka priima archeologinių kasinėjimų metu rastus radinius;

13.13. teikia metodinę pagalbą visuomeniniams ir žinybiniams muziejams;

13.14. priima ir saugo muziejines vertybes;

13.15. priima lankytojus, organizuoja ekskursijas muziejuje ir jo filialuose bei Jonavos rajone;

13.16. renka, kaupia, parengia ir nemokamai teikia informaciją apie turizmo paslaugas ir kitus turizmo išteklius, skelbia informaciją internetiniame žiniatinklyje;

13.17. bendradarbiaujant su kitomis rajono įstaigomis, rengia, leidžia ir platina informacinius bei kartografinius leidinius apie rajono paslaugas bei išteklius;

13.18. kaupia Jonavos rajono turizmo išteklių ir turizmo paslaugų duomenis ir teikia informaciją Lietuvos Respublikos turizmo departamentui;

13.19. kaupia statistinę informaciją apie lankytojus ir tekia suvestines Lietuvos Respublikos turizmo departamentui;

13.20. kuria Jonavos, kaip svetingo ir patrauklaus rajono įvaizdį, skatina kultūrinį rajono gyvenimą.

13.21. organizuoja mokslinius tyrimus, ekspedicijas;

13.22. propaguoja mokslinio tiriamojo darbo rezultatus;

13.23. organizuoja mokslinius seminarus ir konferencijas;

13.24. atlieka kitas teisės aktuose nustatytas funkcijas.

III. MUZIEJAUS TEISĖS IR PAREIGOS

14. Muziejus turi teisę:

14.1. turėti sąskaitas bankuose, savo ženklą, antspaudą;

14.2. pirkti ar kitokiais būdais įsigyti savo veiklai reikalingą turtą, naudoti, valdyti, disponuoti juo įstatymų nustatyta tvarka;

14.3. gauti lėšų ar kitokio turto iš įvairių nevalstybinių organizacijų, fondų, asmenų, tikslinius asignavimus;

14.4. teikti atlygintinas paslaugas, kurių sąrašą ir kainas tvirtina Savivaldybės taryba;

14.5. teisės aktų nustatyta tvarka sudaryti sutartis ir prisiimti įsipareigojimus;

14.6. gauti paramą;

14.7. turėti ir kitokias šiais nuostatais numatytas civilines teises bei pareigas, jei jos neprieštarauja Lietuvos Respublikos įstatymams;

14.8. Savivaldybės tarybos leidimu steigti padalinius ir filialus.

15. Muziejus privalo:

15.1. rengti įstaigos veiklos programas, atitinkančias nuostatuose numatytus tikslus;

15.2. naudoti lėšas nuostatuose numatytiems tikslams ir funkcijoms įgyvendinti;

15.3. vykdyti buhalterinę apskaitą, teikti finansinę – buhalterinę ir statistinę informaciją valstybės institucijoms ir mokėti mokesčius įstatymų nustatyta tvarka;

15.4. užtikrinti Muziejaus darbuotojams saugias darbo sąlygas;

15.5. teikti Savivaldybės tarybai ir kitoms teisės aktuose numatytoms institucijoms savo veiklos ir finansines ataskaitas, bei garantuoti šių ataskaitų teisingumą;

15.6. viešus pranešimus skelbti Jonavos rajono savivaldybės ir Muziejaus internetiniuose žiniatinkliuose.

16. Muziejus gali turėti kitas įstatymuose ir kituose teisės aktuose numatytas teises ir pareigas.

IV. MUZIEJAUS FONDAI, MUZIEJINIŲ VERTYBIŲ APSAUGOS UŽTIKRINIMAS IR JŲ
RESTAURAVIMAS

17. Muziejaus rinkiniai kaupiami šiomis pagrindinėmis kryptimis: archeologija, istorija, etnografija, dailė, fotografija, ikonografija.

18. Visi į muziejaus nuolatinę apskaitą įtraukti ir į inventorines knygas įrašyti eksponatai yra žymimi muziejaus santrumpa JKM, pirminės apskaitos ir inventorinių knygų šifrais ir numeriais. Muziejaus filialuose rinkinių apskaita atliekama tokia pat tvarka, kaip ir Muziejuje.

19. Muziejaus fоndų rinkiniai, atsižvelgiant į muziejinių vertybių išliekamąją vertę, skirstomi į:

19.1. pagrindinį fondą;

19.2. pagalbinį fondą.

20. Muziejaus pagrindinio fondo rinkiniai ir jų šifrai:

20.1. Archeologiniai radiniai – Ar.;

20.2. Daiktinės muziejinės vertybės – D.e.;

20.3. Istoriniai eksponatai – I;

20.3.1. Filumenija – I2;

20.4. Raštija – IR;

20.5. Fotonuotraukos – F;

20.6. Fotonegatyvai – Neg.;

20.7. Fonoteka, videoteka, filmoteka- Fon.,

20.8. Plakatai – Pl.;

20.9. Dailės kūriniai – DK;

20.10. Filatelija, filokartija – P;

20.11. Numizmatika, bonistika, filaristika – N;

20.12. K. Bogdano eksponatai – K.B fil.;

20.13. Samulevičių sodybos eksponatai – S.fil.

21. Pagalbinį fondą (šifras – Pgl.f.) sudaro muziejinės vertybės, neturinčios išliekamosios vertės, taip pat objektai, kurie naudojami parodoms ir ekspozicijoms apipavidalinti, informacijos, mokymo, demonstravimo ir panašiems tikslams.

22. Muziejinių vertybių priskyrimo pagrindiniam, pagalbiniam ir mainų fondams, jų apskaitos, saugojimo, restauravimo ir naudojimo tvarką bei saugojimo sąlygas nustato Kultūros ministro patvirtinta muziejuose esančių rinkinių apsaugos, apskaitos ir saugojimo instrukcija.

23. Muziejų fondo vertybės ankstesniems savininkams negrąžinamos.

24. Muziejuje esančių muziejinių vertybių apskaitą ir apsaugą tikrinti turi teisę Savivaldybės taryba, Kultūros ministerija ir kitos įstatymų įgaliotos kontrolės institucijos.

25. Konservuoti ir restauruoti muziejines vertybes turi teisę atestuoti restauratoriai, taip pat atestuоtų restauratorių vadovaujami asmenys.

V. MUZIEJAUS VALDYMAS

26. Muziejui vadovauja direktorius, kurį konkurso būdu skiria ir atleidžia Savivaldybės taryba.

27. Muziejaus direktorius:

27.1. organizuoja visą Muziejaus veiklą ir atsako už ją;

27.2. teikia Savivaldybės administracijos direktoriui svarstyti veiklos ir kitus klausimus;

27.3. suderinęs su Savivaldybės administracijos direktoriumi tvirtina muziejaus struktūrą, pareigybių sąrašą, nustato muziejaus darbuotojams atlyginimo dydžius, neviršydamas darbo užmokesčiui skirtų asignavimų;

27.4. atidaro ir uždaro sąskaitas bankuose;

27.5. be atskiro įgaliojimo veikia Muziejaus vardu ir išduoda įgaliojimus vykdyti toms funkcijoms, kurios yra jo kompetencijoje;

27.6. tvirtina programų sąmatas;

27.7. priima į darbą ir atleidžia iš darbo Muziejaus darbuotojus, skiria jiems drausmines nuobaudas ir paskatinimus savo kompetencijos ribose, leidžia įsakymus, reguliuojančius Muziejaus darbą;

27.8. nustato darbuotojams atlyginimo priedo ir premijų dydį;

27.9. Muziejaus vardu sudaro sandorius;

27.10. teisės aktų nustatyta tvarka atstovauja Muziejui teisme arba kitose institucijose;

27.11. sudaro komisijas Muziejaus veiklos problemoms spręsti;

27.12. teikia siūlymus Savivaldybės tarybai Muziejaus darbo organizavimo klausimais.

28. Muziejaus darbuotojų tarnybiniai atlyginimai ir darbo apmokėjimo sąlygos tvirtinamos Lietuvos Respublikos įstatymų ir Vyriausybės nutarimų nustatyta tvarka.

29. Muziejaus didžiausią leistiną pareigybių skaičių, nustato ir tvirtina Savivaldybės taryba.

30. Muziejaus valdyme visuomeniniais pagrindais gali būti sudaroma Muziejaus taryba, atliekanti eksperto ir konsultanto funkcijas, sprendžiant muziejaus politikos formavimo ir įgyvendinimo klausimus.

31. Muziejaus rinkinių apsaugą, apskaitą ir saugojimą užtikrina muziejaus direktoriaus pavaduotojas – vyriausiasis fondų saugotojas, kurį į pareigas skiria Savivaldybės taryba.

VI. MUZIEJAUS TURTAS IR LĖŠOS

31. Muziejaus turtą sudaro jo veiklai naudojami pastatai, Muziejaus apskaitoje esančios muziejinės vertybės, intelektualaus darbo rezultatai, ilgalaikis materialus turtas, finansiniai ištekliai, turtas, gautas kaip labdara ar parama, kitas su įstaigos veikla susijęs, teisėtai įgytas turtas.

32. Muziejus patikėjimo teise valdo, naudoja ir disponuoja perduotu turtu.

33. Muziejaus direktorius gali parduoti, perduoti, perleisti, išnuomoti, įkeisti ilgalaikį turtą, taip pat laiduoti ir garantuoti juo kitų subjektų prievolių vykdymą tik Savivaldybės tarybai leidus. Muziejus, pardavęs jo veiklai nereikalingas materialines vertybes, gautas pajamas naudoja šių nuostatų nustatyta tvarka.

34. Muziejų galima perkelti iš užimamų patalpų tik į geresnes, Muziejaus funkcijoms atlikti tinkamas, patalpas.

35. Muziejaus lėšų šaltiniai:

35.1. Savivaldybės tarybos skirti biudžeto asignavimai;

35.2. valstybės biudžeto asignavimai;

35.3. įplaukos už mokamas paslaugas;

35.4. fizinių ir juridinių asmenų parama;

35.5. kitos teisėtai įgytos lėšos.

VII. MUZIEJAUS ASIGNAVIMŲ VALDYMAS

36. Muziejaus direktorius privalo:

36.1. naudoti skirtus biudžeto asignavimus pagal nustatytą paskirtį patvirtintoms programoms vykdyti;

36.2. organizuoti iš biudžeto finansuojamų programų rengimą ir vykdymą;

36.3. tvirtinti vadovaujamos įstaigos programas, jų sąmatas, neviršijant šioms programoms patvirtintų bendrųjų asignavimų, tarp jų - išlaidoms, iš jų - darbo užmokesčiui ir turtui įsigyti, sumų;

36.4. Lietuvos Respublikos finansų ministerijos nustatyta tvarka ir Savivaldybės administracijos direktoriaus nustatytais terminais teikti finansinę ir kitą atskaitomybę;

36.5. kontroliuoti ir vykdyti Muziejaus įsipareigojimus;

36.6. užtikrinti finansinių ir statistinių ataskaitų teisingumą ir pateikimą laiku;

36.7. užtikrinti programų vykdymo ir paskirtų asignavimų naudojimo teisėtumą, ekonomiškumą, efektyvumą ir rezultatyvumą.

37. Muziejaus direktorius turi teisę:

37.1. biudžetiniais metais, ne vėliau kaip likus 10 dienų iki atitinkamo ketvirčio pabaigos, raštu teikti prašymus Savivaldybės administracijai dėl patvirtintų Muziejaus programoms biudžeto asignavimų pagal ekonominę klasifikaciją paskirties pakeitimo, neviršijant patvirtintų bendrųjų asignavimų išlaidoms, iš jų - darbo užmokesčiui, sumų. Asignavimų sumos išlaidoms, iš jų - darbo užmokesčiui, yra maksimalios, ir jų ekonomija Savivaldybės tarybos sprendimu gali būti naudojama turtui įsigyti;

37.2. biudžetiniais metais, kartą per ketvirtį, raštu teikti prašymus Savivaldybės administracijai dėl programoms vykdyti skirtų asignavimų ketvirtinio paskirstymo pakeitimo;

38. Muziejaus direktorius įstatymų nustatyta tvarka atsako už:

38.1. programų vykdymą, programų sąmatų sudarymą ir vykdymą, neviršijant patvirtintų
asignavimų sumų, už paskirtų asignavimų efektyvų, atitinkantį programoje nustatytus tikslus ir rezultatyvų naudojimą;

38.2. atsiskaitymus su darbuotojais, mokesčių administravimo įstaigomis, visų rūšių energijos ir kitų darbų, paslaugų bei prekių tiekėjais, išskyrus atvejus, kai laiku neapmokamos mokėjimo paraiškos, pateiktos biudžeto asignavimams gauti;

38.3. buhalterinės apskaitos organizavimą ir finansinės atskaitomybės rengimą bei pateikimą pagal įstatymų ir kitų teisės aktų reikalavimus.

VIII. FINANSINĖS VEIKLOS KONTROLĖ

39. Muziejaus finansinės veiklos kontrolę vykdo Savivaldybės taryba ir kitos valstybinės institucijos ar įstaigos, įstatymų ir kitų teisės aktų nustatyta tvarka.

IX. MUZIEJAUS REORGANIZAVIMAS IR LIKVIDAVIMAS

40. Muziejus gali būti reorganizuotas, pertvarkytas arba likviduotas Savivaldybės tarybos sprendimu, įstatymų nustatyta tvarka.

41. Reorganizuojant ir likviduojant Muziejų, jo apskaitoje esančios muziejinės vertybės gali būti perduotos tik Lietuvos Respublikos valstybiniams muziejams ar kitoms saugykloms. Skolintos vertybės grąžinamos skolintojams sutartyse numatyta tvarka.

42. Kitas reorganizavimo ar likvidavimo Muziejaus turtas panaudojamas Lietuvos Respublikos įstatymų numatyta tvarka.

X. BAIGIAMOSIOS NUOSTATOS

43. Muziejaus vieši pranešimai, kuriuos privaloma skelbti pagal teisės aktus, skelbiami interneto tinklalapyje www.jonava.lt.

44. Muziejaus nuostatus keičia savininko teises ir pareigas įgyvendinanti institucija.

____________________________